ประกาศกระทรวงมหาดไทย เรื่อง มอบหมายอำนาจในการอนุญาตตามพระราชบัญญัติคุ้มครองความลับในราชการ พุทธศักราช 2483
ประกาศกระทรวงมหาดไทย
ประกาศกระทรวงมหาดไทย
เรื่อง
มอบหมายอำนาจในการอนุญาตตามพระราชบัญญัติ
คุ้มครองความลับในราชการ
พุทธศักราช ๒๔๘๓
 

อาศัยอำนาจตามความในมาตรา ๖
แห่งพระราชบัญญัติคุ้มครองความลับในราชการ พุทธศักราช ๒๔๘๓
ปลัดกระทรวงมหาดไทยผู้ใช้อำนาจของรัฐมนตรีว่าการกระทรวงมหาดไทย
มอบหมายให้บุคคลต่อไปนี้ อนุญาตให้ผู้ใดกระทำการตามมาตรา ๔ แห่งพระราชบัญญัติคุ้มครองความลับในราชการ
พุทธศักราช ๒๔๘๓ ได้ คือ

๑. ปลัดกระทรวงกลาโหม หรือผู้ทำการแทน
เฉพาะที่สงวนที่อยู่ในความปกครองของสำนักงานปลัดกระทรวงกลาโหม
๒. ผู้บัญชาการทหารสูงสุด หรือผู้ทำการแทน
เฉพาะที่สงวนที่อยู่ในความปกครองของกองบัญชาการทหารสูงสุด
๓. ผู้บัญชาการทหารบก หรือผู้ทำการแทน
เฉพาะที่สงวนที่อยู่ในความปกครองของกองทัพบก
๔. ผู้บัญชาการทหารเรือ หรือผู้ทำการแทน
เฉพาะที่สงวนที่อยู่ในความปกครองของกองทัพเรือ
๕. ผู้บัญชาการทหารอากาศ หรือผู้ทำการแทน
เฉพาะที่สงวนที่อยู่ในความปกครองของกองทัพอากาศ
๖. ผู้บังคับการตำรวจสันติบาล หรือผู้ทำการแทน
เฉพาะที่สงวนอื่นใดซึ่งมิได้อยู่ในความปกครองของสำนักงานปลัดกระทรวงกลาโหม
กองบัญชาการทหารสูงสุด กองทัพบกกองทัพเรือ หรือ กองทัพอากาศ
ในกรณีที่เอกชนเป็นผู้ทำการสำรวจหรือทำแผนที่ที่สงวนทุกแห่งตามที่กล่าวไว้ในหมายเลข
๑ ถึง ๖ ให้ปลัดกระทรวงกลาโหม หรือผู้ทำการแทน เป็นผู้อนุญาต

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]
และให้ยกเลิกประกาศกระทรวงหมาดไทย เรื่อง เจ้าหน้าที่ซึ่งรัฐมนตรีได้มอบหมายตามพระราชบัญญัติคุ้มครองความลับในราชการ
พุทธศักราช ๒๔๘๓ ฉบับลงวันที่ ๖ ธันวาคมพุทธศักราช ๒๔๘๓
เมื่อประกาศฉบับนี้ใช้บังคับแล้ว


แจ้งความ ณ วันที่ ๔ กันยายน ๒๕๑๕
พ่วง สุวรรณรัฐ
ปลัดกระทรวงมหาดไทย ผู้ใช้อำนาจของ
รัฐมนตรีว่าการกระทรวงมหาดไทย
































สุนันทา/ผู้จัดทำ
๑๒ พฤศจิกายน ๒๕๕๒
กวินทราดา/ผู้ตรวจ
๒๒ ธันวาคม ๒๕๕๓

[๑] ราชกิจจานุเบกษา
เล่ม ๘๙/ตอนที่ ๑๓๙/หน้า ๒๓๙๓/๑๙ กันยายน ๒๕๑๕